Yhdysvalloissa presidentti Donald Trumpin hallinto ajaa alas DACA-ohjelman, joka on suojellut lapsena maahan laittomasti saapuneita siirtolaisia karkotukselta.

Ohjelman lakkauttaminen koskettaa suoraan noin 800 000:ta ihmistä, jotka ovat saaneet tilapäisen kahden vuoden oleskeluluvan sen kautta.

Suurin osa heistä on Latinalaisen Amerikan maista. Näitä lapsena vanhempiensa kanssa saapuneita ihmisiä on kutsuttu Yhdysvalloissa nimellä "Dreamers" eli "unelmoijat".

– Jotta meillä olisi lainmukainen maahanmuuttojärjestelmä, joka palvelee kansallista etuamme, emme vain voi hyväksyä maahan kaikkia, jotka haluavat tulla tänne. Se on niin yksinkertaista. Se olisi avoimien rajojen politiikkaa, ja Amerikan kansa on oikeutetusti torjunut sen, oikeusministeri Jeff Sessions sanoi ilmoittaessaan DACA:n kumoamisesta.

Sessions luonnehti presidentti Barack Obaman perustamaa ohjelmaa perustuslain vastaiseksi.

Mikä on DACA? Deferred Action for Childhood Arrivals (vapaasti suomentaen: lapsena saapuneita koskevien toimenpiteiden lykkääminen) eli DACA on ohjelma, jonka puitteissa alaikäisinä laittomasti maahan tulleet siirtolaiset ovat säästyneet karkottamiselta.

DACA-ohjelman puitteissa liki 800 000 siirtolaista – lähinnä Latinalaisesta Amerikasta – on voinut opiskella ja työskennellä laillisesti Yhdysvalloissa.

Voidakseen hakea ohjelman puitteissa oleskelulupaa hakijan on täytynyt tulla Yhdysvaltoihin alle 16-vuotiaana ja ennen kesäkuuta 2007. Ohjelma ei sisällä oikeutta kansalaisuuteen. Oleskelulupia on myönnetty kahdeksi vuodeksi kerrallaan.

Demokraattipresidentti Barack Obama loi ohjelman asetuksella vuonna 2012, koska ei saanut senaatissa lävitse laajempaa siirtolaislain uudistusta. Yrityksiä uudistaa siirtolaislakia on ollut useita.

Presidentti Donald Trump päätti kumota ohjelman. Kongressille on annettu 6 kuukautta aikaa laatia lainsäädäntö, joka määrittelee ohjelman puitteissa olleiden aseman.

Obama loi ohjelman asetuksella

Ohjelma aloitettiin Obaman kaudella 2012. Obama ohitti kongressin ja loi ohjelman presidentin asetuksella, kun maahanmuuttolainsäädännön uudistus ei edennyt kongressissa.

Ohjelma mahdollisti työ- ja opiskelulupien saannin lapsena maahan tuoduille paperittomille siirtolaisille. Kriitikoiden mielestä ohjelma tarkoitti armahdusta laittomasti saapuneille siirtolaisille.

Oikeusministeri Sessions sanoo, että ohjelma ajetaan alas järjestäytyneesti, eikä sen lakkautuspäätös ei vaikuta ohjelman nykyisiin edunsaajiin ennen maaliskuun 5. päivää.

Uusia hakemuksia ohjelmaan ei oteta vastaan ja entisten DACA-oleskelulupien uusintahakemuksia ei oteta vastaan lokakuun 5. päivän jälkeen.

Kongressilla olisi siis kuusi kuukautta aikaa korvata ohjelma uudella lainsäädännöllä. Ellei kongressi kykene sopimaan lainsäädännöstä, lapsina Yhdysvaltoihin tulleet siirtolaiset voivat joutua karkotetuksi maaliskuusta alkaen.

Trump epäröi DACA:n lakkautusta

Presidentinvaalikampanjassaan Trump otti tiukan asenteen laitonta maahantuloa vastaan ja sanoi lopettavansa DACA-ohjelman heti presidentiksi noustuaan. Hänen hallintonsa epäröi silti pitkään DACA:n lakkauttamista.

Trump sysäsi kongressille vastuuta uuden lainsäädännön kirjoittamisesta kuuden kuukauden aikana ennen DACA:n päättymistä.

Trump sanoi julkilausumassaan työskentelevänsä sekä republikaanien että demokraattien kanssa maahanmuuttolakien uudistamiseksi. Trumpin mukaan etusijalla on turvata työt ja palkat yhdysvaltalaisille työläisille.

Congress, get ready to do your job - DACA! — Donald J. Trump (@realDonaldTrump) 5. syyskuuta 2017

Maahanmuutosta riitelevä kongressi ei ole tähän mennessä kyennyt uudistamaan maahanmuuttolainsäädäntöä.

Edustajainhuoneen demokraattijohtaja Nancy Pelosi syytti Trumpia poliittisesta pelkuruudesta (siirryt toiseen palveluun). Pelosi vaati kongressin republikaaneja esittelemään pikaisesti lainsäädännön, joka suojaisi nuoria paperittomia siirtolaisia karkotukselta.

Osa republikaaneista tuki jatkoa

Demokraatit ovat vastustaneet ohjelman lakkauttamista, mutta myös osa Trumpin republikaanipuolueen poliitikoista on kannattanut ohjelman jatkamista.

– Nämä ovat lapsia, jotka eivät tunne mitään muuta maata, joiden vanhemmat toivat heidät tänne ja jotka eivät tunne mitään muuta kotia, edustajainhuoneen republikaaninen puhemies Paul Ryan sanoi perjantaina.

Myös monet liike-elämän edustajat ovat vastustaneet ohjelman alasajoa.

– 250 työtovereistani Applessa on "unelmoijia". Olen heidän puolellaan. He ansaitsevat kunnioituksemme tasavertaisina ja ratkaisun, joka perustuu amerikkalaisiin arvoihin, Applen pääjohtaja Tim Cook kirjoitti Twitter-viestissään.

250 of my Apple coworkers are #Dreamers. I stand with them. They deserve our respect as equals and a solution rooted in American values. — Tim Cook (@tim_cook) 3. syyskuuta 2017

Aiheesta aiemmin:

"Kuka tietää, mitä Trumpin hallinto tekee!" Viisivuotiaana USA:han tulleella Espinosalla on hätä siirtolaisten puolesta

Lähteet: Reuters